Europarlamentarul PNL Rareş Bogdan susţine că adjunctul NATO, Mircea Geoană, a avut şansa să câştige alegerile prezidenţiale în 2009. „Dacă nu mergea la SPA pe strada Paris, probabil era preşedintele României”, a spus Rareş Bogdan, aluzie la vizita lui Mircea Geoană acasă la Sorin Ovidiu Vântu, cu o seară înaintea dezbaterii electorale cu Traian Băsescu.
Rareş Bogdan este de părere că Mircea Geoană va obţine 8-10% în cazul în care va candida anul acesta la alegerile prezidențiale.
”Nu ia de la domnul Ciucă, nu ia din dreapta, ia din stânga. Ciolacu şi Geoană sunt ca vasele comunicante: ce pierde unul, câştigă celălalt”, a explicat Rareş Bogdan la Prima TV.
Eurodeputatul PNL Rareş Bogdan a fost întrebat dacă îl vede pe Mircea Geoană dând peste cap cursa electorală pentru Cotroceni.
Geoană și-a lansat cartea ”Bătălia pentru viitorul României. Gândurile unui român la vârful NATO”
”Pe domnul Geoană îl văd ca un bun scriitor, văd că are succes la lansări de carte, în curând îl va concura pe domnul Cărtărescu. Chiar dacă nu-i plac foarte mult oamenii de stânga maestrului Liiceanu, poate să-i propună un contract pentru editarea cărţii, că văd că se ocupă cu lansări de carte”, a spus Rareş Bogdan.
Anul acesta, Mircea Geoană şi-a lansat, în mai multe oraşe din ţară, cartea intitulată: ”Bătălia pentru viitorul României. Gândurile unui român la vârful NATO”.